b'\n_START_ARTICLE_\nTo\xc4\x8dnost in natan\xc4\x8dnost\n_START_PARAGRAPH_\nT\xc3\xb3\xc4\x8dnost je na podro\xc4\x8dju znanosti, tehnike, industrije in statistike stopnja ustreznosti merjene ali izra\xc4\x8dunane koli\xc4\x8dine glede na njeno dejansko (resni\xc4\x8dno) referen\xc4\x8dno vrednost. To\xc4\x8dnost je v tesni zvezi z nat\xc3\xa1n\xc4\x8dnostjo, ki je stopnja, za katero nadaljnje meritve ali izra\xc4\x8duni ka\xc5\xbeejo enake ali podobne rezultate. Rezultati izra\xc4\x8dunov ali meritev so lahko to\xc4\x8dni, ne pa natan\xc4\x8dni, so lahko natan\xc4\x8dni, ne pa to\xc4\x8dni, so lahko oboje ali pa so hkrati nenatan\xc4\x8dni in neto\xc4\x8dni. Rezultat je veljaven, \xc4\x8de je hkrati to\xc4\x8den in natan\xc4\x8den. Sorodna pojma sta napaka (naklju\xc4\x8dna spremenljivost v raziskovanju) in popa\xc4\x8denje (nenaklju\xc4\x8dni ali neposredni vplivi, ki jih povzro\xc4\x8da en ali ve\xc4\x8d faktorjev, nepovezanih od neodvisne spremenljivke).\n_START_SECTION_\nPodobnost s tar\xc4\x8do\n_START_PARAGRAPH_\nTo\xc4\x8dnost je kot stati\xc4\x8dna kakovostna meroslovna zna\xc4\x8dilnica stopnja verodostojnosti, natan\xc4\x8dnost pa je stopnja ponovljivosti, kjer se pojavlja raztros vrednosti koli\xc4\x8din. Razliko med to\xc4\x8dnostjo in natan\xc4\x8dnostjo podaja analogija s tar\xc4\x8do. V tej primerjavi ponovljene meritve podajajo pu\xc5\xa1\xc4\x8dice, izstreljene v tar\xc4\x8do. To\xc4\x8dnost opisuje kako blizu so pu\xc5\xa1\xc4\x8dice od sredine tar\xc4\x8de. Pu\xc5\xa1\xc4\x8dice, ki so bli\xc5\xbeje sredini tar\xc4\x8de, so bolj to\xc4\x8dne. Bli\xc5\xbeje so sistemske meritve pri\xc4\x8dakovani vrednosti, bolj to\xc4\x8den je sistem._NEWLINE_\xc4\x8ce je izstreljenih ve\xc4\x8d pu\xc5\xa1\xc4\x8dic, je natan\xc4\x8dnost velikost \xc5\xa1opa pu\xc5\xa1\xc4\x8dic. \xc4\x8ce je izstreljena le ena pu\xc5\xa1\xc4\x8dica, je natan\xc4\x8dnost velikost \xc5\xa1opa, ki bi ga pri\xc4\x8dakovali, \xc4\x8de bi streljanje ponavljali ve\xc4\x8dkrat pod istimi pogoji. \xc4\x8ce so vse pu\xc5\xa1\xc4\x8dice zbrane skupaj, je \xc5\xa1op natan\xc4\x8den, saj so vse pu\xc5\xa1\xc4\x8dice zbrane na istem mestu, ki ni nujno blizu sredine tar\xc4\x8de. Tak\xc5\xa1ne meritve so natan\xc4\x8dne, \xc4\x8deprav niso nujno tudi to\xc4\x8dne._NEWLINE_Ni mo\xc4\x8d zanesljivo dose\xc4\x8di to\xc4\x8dnost pri posameznih meritvah brez natan\xc4\x8dnosti. \xc4\x8ce ne bi bile vse pu\xc5\xa1\xc4\x8dice zbrane skupaj na enem mestu, ne bi mogle biti tudi blizu sredine tar\xc4\x8de. Njihova srednja lega je lahko to\xc4\x8dna ocena sredine tar\xc4\x8de, posamezne pu\xc5\xa1\xc4\x8dice pa so nenatan\xc4\x8dne. Kro\xc5\xbeni verjetnostni odklon podaja natan\xc4\x8dnost v balistiki.\n_START_SECTION_\nTo\xc4\x8dnost v dvoji\xc5\xa1ki klasifikaciji\n_START_PARAGRAPH_\nTo\xc4\x8dnost se uporablja kot statisti\xc4\x8dna mera za to kako dobro test dvoji\xc5\xa1ke klasifikacije pravilno poistoveti ali izklju\xc4\x8di stanje. To\xc4\x8dnost je razmerje resni\xc4\x8dnih rezultatov (tako resni\xc4\x8dno pozitivnih in resni\xc4\x8dno negativnih) v populaciji. To\xc4\x8dnost 100\xc2\xa0% pomeni, da so pri testu vsi bolni in zdravi ljudje poistoveteni pravilno.\n_START_SECTION_\nTo\xc4\x8dnost in natan\xc4\x8dnost v psihometriji\n_START_PARAGRAPH_\nV psihometriji se izraza to\xc4\x8dnost in natan\xc4\x8dnost izmenljivo uporabljata s pojmoma veljavnosti in zanesljivosti. Veljavnost merilne priprave ali psiholo\xc5\xa1kega testa je dose\xc5\xbeena prek poskusa ali korelacije z obna\xc5\xa1anjem. Zanesljivost je dose\xc5\xbeena z mnogovrstnimi statisti\xc4\x8dnimi tehnikami (klasi\xc4\x8dno Cronbachov alfa).\n_START_SECTION_\nTo\xc4\x8dnost pri poro\xc4\x8danju\n_START_PARAGRAPH_\nPri poro\xc4\x8danju o dogodku cilj ni navajanje resnice, ker jo je te\xc5\xbeko poznati. \xc4\x8ceprav se strokovnjaki resnici lahko pribli\xc5\xbeajo, poro\xc4\x8devalec ni nujno strokovnjak ali razsodnik o kon\xc4\x8dni resnici. Naloga poro\xc4\x8devalca je, da natan\xc4\x8dno navede kaj je videl ali sli\xc5\xa1al. To pomeni, da ponovi pomembne in zna\xc4\x8dilne elemente ve\xc4\x8djega dogodka, brez osebnega mnenja ali izkrivljanja. Navedbe kot je na primer stavek: \xc2\xbbSvetnik Smith je dejal, da je \xc5\xbeupan Jones slepar.\xc2\xab\xc2\xa0so v redu. Na ta na\xc4\x8din lahko poro\xc4\x8devalec to\xc4\x8dno navede kar je sli\xc5\xa1al, ne da bi presojal o resni\xc4\x8dnosti tak\xc5\xa1ne pripombe. Cilj poro\xc4\x8devalca je ubesediti svoje poro\xc4\x8dilo tako da natan\xc4\x8dno zrcali njegove izku\xc5\xa1nje. Svetnik Smith je dejansko uporabil besedo slepar namesto da bi se preprosto vpra\xc5\xa1al o \xc5\xbeupanovi po\xc5\xa1tenosti. Svetnikovo ime je bilo Smith, \xc5\xbeupanovo pa Jones. Ti elementi so to\xc4\x8dni, ne glede na to ali je pripomba resni\xc4\x8dna ali ne.'